جینت بھٹ

**جینت بھٹ** (ء – ء) ایک شاعر، استاد، ماہرِ منطق اور کشمیر کے راجا شنکر ورمن کے مشیر تھے۔ وہ ہندو فلسفہ کے نیائے مکتب فکر کے فلسفی تھے۔ انھوں نے نیائے فلسفہ پر تین کتابیں لکھیں، جن میں سے ایک ناپید ہے، ایک تمثیلی ڈراما ہے اور ایک پانینی کی کتاب قواعد کی تفسیر ہے۔ وہ دھرم کیرتی اور دگناگ جیسے بودھ فلسفیوں کی جانب سے ویدوں کے خلاف دیے گئے دلائل کی تردید کرتے ہیں اور ویدوں کی حجیت و سند کو ثابت کرتے ہیں۔

## ابتدائی زندگی
جینت گور برہمنوں کے ایک متمول خاندان میں پیدا ہوئے۔ وہ بچپن ہی سے غیر معمولی ذہین تھے، انھوں نے پانینی کی اشٹادھیائی کی شرح لکھی اور "نو وِرِتِّکار" (नववृत्तिकार) یا "جدید مفسر" کا خطاب پایا۔ زندگی کے آخری ایام میں انھوں نے مختلف شاستروں اور آگموں میں بھی مہارت بہم پہنچائی، علمی مباحثوں میں خاصا نام پیدا کیا اور اپنا علم اپنے شاگردوں تک منتقل کیا۔

جینت کا سنہ پیدائش، مدتِ حیات اور ان کی تصانیف کے عہد کا تعین محققین کے درمیان موضوع بحث رہا ہے۔ ان کی فلسفیانہ تصنیف نیائے منجری اور ان کا ڈراما آگم ڈمبر راجا شنکر ورمن (883ء – 902ء) کو ان کا ہم عصر بتاتے ہیں۔

"کادمبری کتھا سار" میں، جو جینت کے بیٹے ابھینند کی تصنیف ہے، مذکور ہے کہ جینت کے پردادا راجا للتادتیہ مکت پیڈ کے وزیر تھے، جو آٹھویں صدی عیسوی کی دوسری سہ ماہی میں کارکوٹ خاندان کے حکمران گذرے ہيں۔ ان مدت حیات متعین کرنے کی کئی کوششیں دیگر مصنفین کے اقتباسات اور ان کی تصانیف میں موجود ہم عصر واقعات و شخصیات کے حوالوں پر مبنی ہیں۔ یہ اندازے آٹھویں صدی عیسوی کے وسط سے دسویں صدی عیسوی کے آغاز تک پھیلے ہوئے ہیں۔ تاہم زیادہ تر مستند قیاسات انھیں نویں صدی عیسوی کے قریب رکھتے ہیں۔

### سلسلۂ نسب
کادمبری کتھا سار جینت کے نسب کے بارے میں کچھ معلومات فراہم کرتی ہے۔ اس کے مطابق ان کے مورثِ اعلیٰ شکتی ایک گور برہمن اور بنگال سے تعلق رکھنے والے بھاردواج گوتر کے نسب سے تھے، جو کشمیر کی سرحد کے قریب داروابھیسار میں رہتے تھے۔ ان کے بیٹے کا نام متر اور پوتے کا نام شکتی سوامن تھا۔

شکتی سوامن، جو جینت کے پردادا تھے، کارکوٹ خاندان کے کشمیری راجا للتادتیہ مکت پیڈ (ء – 761ء) کے وزیر تھے۔ جینت نیائے منجری میں لکھتے ہیں کہ ان کے دادا نے راجا مکت پِیڈ سے "گورامولک" نامی گاؤں حاصل کیا تھا، جس کے بارے میں خیال کیا جاتا ہے کہ وہ موجودہ قصبے راجوری کے شمال میں واقع تھا۔ شکتی سوامن کے بیٹے کا نام چندر تھا، یہ جینت کے والد تھے۔

## عملی زندگی
آگم ڈمبر جینت بھٹ کی سیاسی زندگی کے بارے میں تفصیلات فراہم کرتی ہے۔ وہ کشمیری راجا شنکر ورمن کے مشیر تھے۔ اپنے اس عہدے پر فائز رہتے ہوئے انھوں نے کشمیر سے "نیلمبر" (سیاہ کمبل پوش) فرقے کی جلاوطنی میں اہم کردار ادا کیا۔ تانترک ادب پر تبصرہ کرتے ہوئے انھوں نے یہ دلیل دی کہ نیلمبر فرقہ "غیر اخلاقی تعلیمات" کی ترویج کر رہا تھا۔ جینت کا دعویٰ تھا کہ نیلمبر "محض ایک نیلا لباس زیب تن کرتے ہیں اور پھر گروہ کی شکل میں کھلے عام جنسی بے راہ روی کا ارتکاب کرتے ہیں"۔ انھوں نے لکھا کہ یہ روایت "غیر ضروری" تھی اور اس سے معاشرے کی بنیادی اقدار کو خطرہ لاحق تھا۔

## تصانیف
### فلسفیانہ تصانیف
جینت نے نیائے فلسفے پر تین رسائل لکھے، جن میں سے دو اب بھی موجود ہیں۔ ان کی پہلی تصنیف "نیائے منجری" (نیائے کے درخت کے پھولوں کا گچھا) نیائے کے اقوال کی ایک ایسی تفسیر ہے جو میمانسا جیسے حریف فلسفیانہ نظاموں کے نظریات کا سخت ناقدانہ جائزہ لیتی ہے۔

ان کی دوسری تصنیف "نیائے کلیکا" (نیائے کے درخت کی ایک کلی) نیائے سوتر کے بنیادی اصولوں کا ایک جائزہ ہے، جو نیائے مکتبِ فکر کی اساسی کتاب ہے۔ ان کی تیسری تصنیف "پلو" (غالباً "نیائے پلو"، نیائے کے درخت کی ایک ٹہنی) ہے، جس کا حوالہ اگرچہ سیاد واد رتناکر (स्याद्वादरत्नाकर) میں ملتا ہے، مگر وہ محفوظ نہیں رہ سکی۔

جینت نیائے منجری میں ذکر کرتے ہیں کہ انھوں نے یہ رسالہ اس وقت لکھا جب راجا نے انھیں ایک غار میں قید کر دیا تھا۔ یہ رسالہ اس لحاظ سے منفرد ہے کہ یہ کسی سابقہ کتاب کی تشریح نہیں بلکہ ایک آزاد تصنیف ہے۔

ثانیاً، جینت کے نزدیک نیائے کا مقصد ہندومت کے قدیم ترین صحیفوں یعنی ویدوں کی حجیت کا تحفظ کرنا ہے، جبکہ نیائے کے ابتدائی دانش وران نیائے کو ایک آنوکشیکی (سائنسی مطالعہ) سمجھتے تھے جو اشیائے مُدرَکہ کی حقیقی نوعیت کے بارے میں سچا علم فراہم کرتا ہے۔

#### نیائے منجری
جینت اپنی کتاب نیائے منجری میں جہالت (موہ)، لگاؤ (راگ) اور بغض (دویش) کو تین ایسے واضح عیوب (دوش) کہتے ہیں جو انسانی اعمال کے محرک ہیں:

* *موہ* (मोहा): اس میں مزید عیوب شامل ہیں جیسے پرماد (غفلت) اور مد (جھوٹی برتری کا احساس)۔
* راگ (राग): اس میں مزید عیوب شامل ہیں جیسے کام اور ترشنا (خواہش)۔
* *دویش* (द्वेष): اس میں مزید عیوب شامل ہیں جیسے دروہ (دوسروں کو نقصان پہنچانا) اور ارشیا (حسد)۔

جینت موہ کو بدترین عیب قرار دیتے اور کہتے ہیں کہ یہی عیب "راگ" اور "دویش" کو جنم دیتا ہے۔ وہ مزید دلیل دیتے ہیں کہ تمام عیوب غلط علم سے پیدا ہوتے ہیں اور صحیح علم سے حل ہو جاتے ہیں، تاہم نفسیاتی طور پر ہر عیب اپنی جگہ مختلف ہے۔

### ادبی تصانیف
ان کا بڑا ادبی کارنامہ آگم ڈمبر چار ابواب پر مشتمل ایک سنسکرت ڈراما ہے۔ ان کے اس نیم فلسفیانہ ڈرامے کا ہیرو میمانسا مکتبِ فکر کا ایک نوجوان فارغ التحصیل طالب علم ہے، جو استدلال کے ذریعے ویدوں کے تمام مخالفین کو شکست دینا چاہتا ہے۔

## فلسفہ
### خدا
خدا کے وجود پر بحث نیائے منجری کے پہلے حصے میں ملتی ہے۔ جینت خدا اور دنیا کے بارے میں ایک حقیقت پسندانہ نقطۂ نظر کے حامل ہیں اور ان دلائل کا دفاع کرتے ہیں جو خدا کو کائنات کی ایک حقیقی اور کافی علت قرار دینے کے حق میں دیے جاتے ہیں۔

### لوکایت پر تنقید
جینت بھٹ نے لوکایَت کے فلسفیانہ مکتبِ فکر پر اس لیے تنقید کی کہ وہ ایک "لوکایت ثقافت" کو فروغ دینے میں ناکام رہا۔ انھوں نے کہا: "لوکایت کوئی آگم یعنی تہذیبی زندگی کا رہنما نہیں ہے، نہ اس میں 'کیا کرنا ہے اور کیا نہیں کرنا' کا کوئی نظام موجود ہے؛ اس لیے یہ غیر ذمہ دارانہ بحث و تکرار کے سوا کچھ نہیں۔"

## انگریزی تراجم
کلے سنسکرت لائبریری نے سبا ڈیزو (Csaba Dezső) کے قلم سے آگم ڈمبر کا ترجمہ "Much Ado about Religion" کے عنوان سے شائع کیا ہے۔

## مزید دیکھیے
* نیائے

## حوالہ جات

زمرہ:نویں صدی کے ہندوستانی فلسفی
زمرہ:نویں صدی کے ہندوستانی شعرا
زمرہ:ہندوستانی ماہرین منطق
زمرہ:نیائے
زمرہ:نامعلوم سال وفات
زمرہ:سال پیدائش نامعلوم
زمرہ:بھارتی مرد مصنفین
زمرہ:سری نگر کے مصنفین
زمرہ:سنسکرت کے تمثیل نگار و ڈراما نویس
زمرہ:نویں صدی کے ہندوستانی محققین